Чал тарихка кагылдык (ФОТО)

	“Үткәнен белмәгән халыкның киләчәге юк” дигән әйтемне истә тотып, 27 майның яңа гына таң беленә башлаган мизгелендә без, редакция коллективы, ерак юлга – күптәнге хыялыбыз, бабаларыбыз 922 елны тәүге мәртәбә ислам динен кабул иткән Изге Болгар җиренә сәяхәткә кузгалдык. 	 Болгар шәһәре Татарстанның Спас районында Идел елгасы буенда урнашкан. Ул 10 нчы гасырда төзелә, 1361 нче елда аны Алтын Урда ханы Аксак Тимер җимерә. Шәһәрне кабат торгызалар, ләкин 1431 елда Мәскәү кенәзе Федор Пестрый аны тагы хәрәбәләр хәленә кайтара. Шуннан соң халык бу җирләрне ташлап китә һәм шәһәр инде яңадан кире үз хәленә китерелми. Бүгенге көндә бу урын мәдәни һәйкәл булып санала. 1722 нче елда Петр I килгәндә Болгар җирендә җимерелеп бетмәгән 70 тән артык бина була, Екатерина II килгәндә ул хәрәбәләр 44 кә калалар, ә бүгенгә исә аларның саны җиде генә.  Түбән Новгород өлкәсен узганнан соң, барыр юлыбыз Чуаш республикасы һәм күп өлеше Ульян өлкәсе буенча дәвам итте. Автобуста уйнап-көлеп, бер-беребез белән аралашып, тирә-юнебездәге искиткеч матур табигать белән сокланудан ләззәт алдык. Юлларның сыйфаты бик үк мактардый булмаса да, шунысы гаҗәпләндерде – Чуашстанда да, Ульян якларында да юл буенда эшкәртелмәгән, чәчелмәгән, чүп үлән үсеп утырган бер генә кыр да күрмәдек, хәтта күбесе җирләр начар уңдырышлы известьташлы туфрак булса да. 
	Кадрия СӘМИУЛЛИНА, Наилә ҖИҺАНШИНА	
Туган як

	№ --- | 24.06.2016	


